|  |  |
| --- | --- |
| |  | | --- | |  |   13.08.2018. ИНДЕКСИ ПОТРОШАЧКИХ ЦЕНА, јул 2018. Индекси потрошачких цена дефинишу се као мера просечне промене малопродајних цена робе и услуга које се користе за личну потрошњу.  Цене ових производа и услуга у јулу 2018. године, у односу на јун 2018. године, у просеку су ниже за 0,3%. Потрошачке цене у јулу 2018. године, у поређењу са истим месецом претходне године, повећане су 2,4%, док су у поређењу са децембром 2017. године повећане 1,9%.  Посматрано по главним групама производа и услуга класификованих према намени потрошње, у јулу 2018. године, у односу на претходни месец, пад цена је забележен у групама *Храна и безалкохолна пића* (-1,9%), *Одећа и обућа* (-1,3%), *Комуникације* (-0,7%), *Намештај, покућство и текуће одржавање стана* (-0,3%) и у групи *Ресторани и хотели* (-0,1%). Раст цена је забележен у групама *Алкохолна пића и дуван* (2,6%), *Рекреација и култура* (2,3%), *Транспорт* (0,4%) и у групама *Стан, вода, електрична енергија, гас и друга горива* и *Здравство* (за по 0,1%).  Цене осталих производа и услуга нису се битније мењале.  Републички завод за статистику од 1999. године не располаже подацима за АП Косово и Метохија, тако да они нису садржани у обухвату података за Републику Србију (укупно). |